Rut Kɛ Naomi | Biblia Mli Nikasemɔi Kɛhã Gbekɛbii\nBe ko lɛ, hɔmɔ ba Israel. No hewɔ lɛ, Israel yoo ko ni atsɛɔ lɛ Naomi lɛ kɛ ewu kɛ amɛbihii enyɔ lɛ fã kɛtee Moab shikpɔŋ lɛ nɔ. Sɛɛ mli lɛ, Naomi wu lɛ gbo. Ebihii lɛ kɛ Moab yei bote gbalashihilɛ mli. Atsɛɔ amɛŋamɛi lɛ Rut kɛ Orpa. Shi mɔbɔ sane ji akɛ, sɛɛ mli lɛ, ebihii lɛ hu gboi.\nBe ni Naomi nu akɛ niyenii eba Israel lɛ, ekpɛ eyiŋ akɛ ebaaku esɛɛ kɛya emaŋ. Rut kɛ Orpa kpɛ amɛyiŋ akɛ amɛkɛ lɛ baaya. Shi yɛ gbɛ lɛ nɔ lɛ, Naomi kɛɛ amɛ akɛ: ‘Nyɛkɛ mi kɛ mibihii lɛ hi shi jogbaŋŋ. Masumɔ ni nyɛbote gbalashihilɛ mli ekoŋŋ. No hewɔ lɛ, nyɛkua nyɛsɛɛ nyɛyaa Moab.’ Shi amɛkɛɛ lɛ akɛ: ‘Wɔsumɔɔ osane! Wɔkɛ bo baaya.’ Naomi kɛ amɛ wie aahu, kɛkɛ ni Orpa ku esɛɛ, shi Rut ekuuu esɛɛ. Naomi kɛɛ lɛ akɛ: ‘Orpa miiku esɛɛ kɛmiiya emaŋbii lɛ kɛ enyɔŋmɔi lɛ aŋɔɔ. Okɛ lɛ aku sɛɛ, ni oya omami shĩa.’ Shi Rut kɛɛ lɛ akɛ: ‘Mishiŋ bo. Omaŋbii lɛ baatsɔ mimaŋbii, ni o-Nyɔŋmɔ lɛ baatsɔ mi-Nyɔŋmɔ.’ Te osusuɔ akɛ Naomi nu he ehã tɛŋŋ be ni Rut wie nakai lɛ?\nBe ni Rut kɛ Naomi yashɛ Israel lɛ, no mli lɛ abɔi akoko kpamɔ. Gbi ko lɛ, Rut tee nuu ko ni atsɛɔ lɛ Boaz lɛ ŋmɔ mli koni eyabua akoko ni eshwie shi lɛ anaa ni ekɛya shĩa. Boaz ji Rahab binuu. Boaz nu akɛ Rut jɛ Moab, ni akɛ ekɛ Naomi ehi shi jogbaŋŋ ni eye lɛ anɔkwa. Ekɛɛ enitsulɔi lɛ akɛ amɛje gbɛ amɛshi akoko lɛ eko yɛ ŋmɔ lɛ mli amɛhã Rut.\nNakai gbɛkɛ lɛ, be ni Rut yashɛ shĩa lɛ, Naomi bi lɛ akɛ: ‘Namɔ ŋmɔ mli oyatsu nii yɛ ŋmɛnɛ?’ Rut hã hetoo akɛ: ‘Nuu ko ni atsɛɔ lɛ Boaz lɛ ŋmɔ mli.’ Naomi kɛɛ lɛ akɛ: ‘Boaz ji miwu lɛ wekunyo. Okɛ oblayei krokomɛi lɛ aya nɔ atsu nii yɛ eŋmɔ lɛ mli. Kɛ́ otee jɛmɛ lɛ, mɔ ko mɔ ko yeŋ bo awui.’\nRut tee nɔ etsu nii yɛ Boaz ŋmɔ lɛ mli kɛyashi akpa akoko lɛ fɛɛ agbe naa. Boaz na akɛ Rut tsuɔ nii waa ni eji yoo kpakpa. Yɛ nakai beiaŋ lɛ, kɛ́ nuu ko gbo ni ebɛ binuu lɛ, ewekunyo ko kɛ eŋa lɛ boteɔ gbalashihilɛ mli. No hewɔ lɛ, Boaz kɛ Rut bote gbalashihilɛ mli ni amɛfɔ binuu. Awo lɛ gbɛ́i akɛ Obed. Obed nabi ji David. Naomi nanemɛi lɛ amii shɛ amɛhe waa, ni amɛwie akɛ: ‘Klɛŋklɛŋ lɛ, Yehowa hã bo Rut, ni Rut kɛ bo ehi shi jogbaŋŋ. Amrɔ nɛɛ ehã bo nabi hu. Ajie Yehowa yi.’\n“Naanyo ko yɛ ni kpɛtɛɔ mɔ gbagbalii fe nyɛmi.”​—Abɛi 18:24\nSanebimɔi: Mɛni Rut fee kɛtsɔɔ akɛ esumɔɔ Naomi? Mɛɛ gbɛ nɔ Yehowa kwɛ Rut kɛ Naomi?\nMɛni hewɔ gbalashihilɛ mli ni Boaz kɛ Rut bote lɛ sa kadimɔ waa lɛ? Mɛni wɔbaanyɛ wɔkase kɛjɛ Rut kɛ Naomi dɛŋ yɛ weku he?\nRut Ji Naanyo Anɔkwafo\nEyɛ mli akɛ Rut jeee Israelnyo moŋ, shi esuɔmɔ ni tsakeee lɛ sa Nyɔŋmɔ hiɛ ni ajɔɔ lɛ.\nMɛni hewɔ Rut sumɔ akɛ ebaashi eweku kɛ ejakumaŋ lɛ? Mɛi sui Rut jie lɛ kpo hã ebafee mɔ ko ni Nyɔŋmɔ hiɛ sɔɔ lɛ waa nakai?\nRut He Sane\nMɛni hewɔ Rut ná shwelɛ akɛ eshi ejaku maŋ lɛ? Printimɔ Biblia mli sane nɛɛ, koni okɛtao hetoo lɛ.\nNaomi He Sane\nYɛ ewu kɛ ebihii lɛ agbele sɛɛ lɛ, ekɛɛ enanemɛi lɛ akɛ, amɛtsɛ lɛ kɛ gbɛ́i kroko.\nNaomi Naanyo Anɔkwafo Lɛ\nNifeemɔ nɛɛ baaye abua gbekɛbii ni eye afii 3 kɛmiimɔ afii 6 koni amɛkase Rut kɛ Naomi he nii.\nKasemɔ Nii Kɛjɛ Rut Sui lɛ Amli\nNifeemɔ nɛɛ yeɔ ebuaa gbekɛbii ni eye afii 6 kɛmiimɔ 8 ni amɛkaseɔ bɔ ni amɛbaafee amɛtsɔmɔ nanemɛi kpakpai.\nSui ni Naanyo Kpakpa Jieɔ lɛ Kpo\nNifeemɔ nɛɛ baaye abua gbekɛbii ni eye kɛjɛ afii 8 kɛyashi afii 12 koni amɛjie sui ni hãa mɔ ko feɔ naanyo kpakpa kpo.\nKɛmaje Mɔ Ko Kɛmaje Mɔ Ko Rut Kɛ Naomi\nlfb nikasemɔ 33 bf. 82-83